Борон-борондан халыҡта яңы йорт, яңы йорт-ҡураны ҡотлау йолаһы булған. Тәүге этапта “Етегән” фольклор төркөмө башҡорт фольклор материалдарына нигеҙләнеп үҙҙәре ижад иткән “Ситән ҡотлау” йолаһын күрһәтте. Ҡотларға килеүселәр хужаларға “Өйөңдәге сүпте ситән аша ырғытма”, “Ситән янына кеше килһә, һабам менән турһығым, тип тор”, “Күршең менән татыу бул, ситән аша ирешмә”, “Ситәнең бейек булһа, донъяң ышыҡ булыр” тигән әйтемдәр менән үҙ теләктәрен әйтә. Сәй табынынан һуң ҡунаҡтар Әсмә Торомтаеваның “Ситән үрәм” уйынын уйнап, бейеп, йырлап күрһәттеләр.